Et tilbud med gratis psykologicoaching fra studerende på Aalborg Universitet har været så populært, at tilbudet nu udvides til Århus og København. Det skriver P4 Nordjylland. I år har 28 psykologistuderende fra Aalborg Universitet i alt givet 100 timers coaching. Det er sket på initiativ fra en 9. semesterstuderende, Stephanie Bäckström. Hun er færdiguddannet til sommer, og ville med den gratis coaching sikre de studerende mest mulig praktisk erfaring. Et initiativ, som altså udvides til Århus og København, da ventelisterne er blevet lange i Aalborg. De psykologistuderende er dog godt klar over, at deres coaching ikke kan hjælpe alle. - Hvis vi vurderer, at det er anden hjælp, der er brug for, så henviser vi dem til for eksempel psykoterapi, siger Stephanie Bäckström til P4 Nordjylland.

Referat:
Ventelisterne til psykologicoaching med studerende fra AAU er lange, og tilbuddet udvides nu.